दरअसल, प्रेम के समोसे में सिर्फ मसाले का स्वाद नहीं होता, बल्कि अपनेपन का अहसास भी होता है। मैंने बचपन से देखा कि लोगों और प्रेम का रिश्ता समोसे तक सीमित नहीं था, बल्कि एक-दूसरे के सुख-दुख, घर गृहस्थी की बातें, अड़ोसी-पड़ोसी की खबर भी सब लोगों को आसानी से उपलब्ध थी। एक खुशनुमा-सा अहसास। साथ ही सिर्फ एक दिन न दिखने पर प्रेम हलवाई का उनसे हालचाल पूछना! बताइए ऐसा कोई व्यापारी है आज के समय में! मैं बस बताना चाह रही हूं कि कितने लोग होते हैं आजकल अपनेपन से लैस ऐसी साधारण जिंदगी जीने वाले? ज्यादातर लोग हर अगले रोज, अगले महीने की चिंता और भागदौड़। लेकिन पहले लोग कम आमदनी के बावजूद जिंदगी को जीते थे। ग्रामीण इलाकों में तो आज भी ऐसा जीवन देखने को मिल जाता है। मैं बस आत्मसंतुष्टि की बात कर रही हूं। क्या हमारे पास ऐसी निश्छल संतुष्टि है? गांवों में लोग अब भी कम आमदनी में जीवन गुजारते हैं, लेकिन परिवार में बच्चों से लेकर बड़ों तक के साथ अपनापा साझा करते हैं। बड़े-बुजुर्ग आपस में पड़ोसियों के साथ मिल कर बातचीत में मशगूल होते हैं। हम उनकी जिंदगी से बस एक बात पर जीत जाते हैं वह है बुनियादी ढांचे का मुद्दा। मैं सहमत हूं इस बात से कि विज्ञान के सहारे शहरों में बड़ी-बड़ी इमारतों का निर्माण हुआ है और सुख-सुविधा के तमाम साधन उपलब्ध हैं। लेकिन आज भी देहात में बैलों के गले से बंधी घंटी की आवाज, शहरों की सड़कों पर दौड़ते वाहनों की आवाज से ज्यादा अच्छी प्रतीत होती है। गांवों के विद्यालयों के घंटे बजते ही बच्चे दौड़ते-भागते अपने घर की तरफ चल देते हैं। कुछ बच्चे अपने पास दो-चार या दस पाकर ही खुद के इतना अमीर होने के ऐसे अहसास से भर जाते हैं, जो बड़े-बड़े रईसजादों को कभी महसूस नहीं हो सकता। लेकिन यही है वास्तविक संतुष्टि। सौ करोड़ कमा के भी और अधिक कमाने की अमीरों की लालसा के बरक्स।